Dr MJ du Plessis Gereformeerde Kerk Bellville Datum: 16 Oktober 2005 (aand)
Sing vooraf: 66:2, 6.
Lofpsalm 89:1, 6
Teks: Romeine 1:16
Want ek skaam my nie oor die evangelie van Christus nie, want dit is ’n krag van God tot redding vir elkeen wat glo, eerste vir die Jood en ook vir die Griek. (Romeine 1:16 AFR53)
Ons gemeente is vanaand weer getuies van broeders en susters wat hulle geloof voor God bely. Wat vereis die volharding in hierdie geloof alles van ons?
Ons ondersoek die dinge wat die Here aan ons openbaar in sy Woord en dan pas ons dit toe op ons eie lewens.
Die hooflyne van die Evangelie van Jesus Christus word in hierdie twee verse gegee.
God is almagtig en sy krag breek deur alle kragte om die wat Hy liefhet, te verlos.
Die gelowiges in Rome kon dink dat Paulus dalk uit vrees of uit skaamte vir dit wat hy te leer het, nog nie in Rome was nie.
Hulle was immers die ontwikkeldes en die regeerders van daardie tyd – hulle was inwoners van die hoofstad van die wêreld in daardie jare.
Hulle het die mag van die wêreldregering by hulle gehad.
Hulle het besluit wat die toekoms van elke volk sou wees.
Rome met sy keiser was die wetgewer van die wêreld.
Teenoor die algemeen gangbare standpunt en siening van destyds stel Paulus dat hy groter krag as dié van die Romeinse keiser ken en verkondig.
Hy verkondig die krag van God self aan mense.
God se krag is lewendig en gee ook lewe.
Dit word vergesel deur die Heilige Gees.
Die krag wat deur die woord van die Here gedra word, word in die Ou Testament al duidelik beskryf. Luister net weer na wat in Jesaja 55:11 geskryf staan:
. . . so sal my woord wees wat uit my mond uitgaan: dit sal nie leeg na My terugkeer nie, maar doen wat My behaag en voorspoedig wees in alles waartoe Ek dit stuur. (Jesaja 55:11 AFR53)
Hier sê die Here reguit dat niks en niemand sy krag kan keer nie. As Hy besluit het en Hy het ’n bevel daaroor gegee, gebeur dit.
Ons wat glo, ken ’n hele paar eienskappe van hierdie krag van God, want Hy openbaar dit aan ons. Dit is ook die krag wat u wat vanaand geloofsbelydenis aflê gaan dra en bestier totdat u in die hiernamaals by God is. Let op wat openbaar die Here alles aan u:
Die Nuwe Testament sluit aan by dit wat die profeet Jesaja openbaar. Dit openbaar dat die mag en die woord van die Here skeppend is en dat dít juis is hoe ons gered word. Luister wat staan in 2 Korintiërs 4:6:
Want God wat gesê het dat daar uit duisternis lig moet skyn – dit is Hy wat in ons harte geskyn het om die verligting te bring van die kennis van die heerlikheid van God in die aangesig van Jesus Christus. (2 Korintiërs 4:6 AFR53)
Wat beteken dit dat ons gered word?
Redding beteken om te behou.
Die woord beteken dat daar gered word uit gevaar.
Dieselfde woord word ook deur die Griekse vertaling van die Ou Testament gebruik in Rigters 15:18 en 1 Samuel 11:9.
Daarop kry hy baie dors en roep die Here aan en sê: U het deur die hand van u kneg hierdie groot verlossing gegee, en moet ek nou van dors sterwe en in die hand van die onbesnedenes val? (Rigters 15:18 AFR53)
Hier beteken die woord verlossing gee.
En hulle het aan die boodskappers wat gekom het, gesê: So moet julle aan die manne van Jabes in Gílead sê: Môre as die son op sy warmste is, sal julle hulp kry. Toe die boodskappers ingaan en dit aan die manne van Jabes meedeel, was hulle bly. (1 Samuel 11:9 AFR53)
Hier beteken die woord: hulp kry.
In die Nuwe Testament het die woord ’n negatiewe en ’n positiewe betekenis.
Negatief kan dit beteken om gered te word van toorn (die oordeel van die Here), soos in Romeine 5:9:
Veel meer dan sal ons, nou dat ons geregverdig is in sy bloed, deur Hom gered word van die toorn. (Romeine 5:9 AFR53)
Positief kan dit beteken om heil te verwerf (versoen te word deur die Here), soos in Romeine 5:10.
Die woord dui dus aan wat ons as gelowiges in hierdie lewe besit en ook wat ons in die toekomstige lewe sal besit. Dink hier aan Romeine 8:24:
Want ons is gered in hoop; maar die hoop wat gesien word, is geen hoop nie; want wat iemand sien, waarom hoop hy dit nog? (Romeine 8:24 AFR53)
Die krag waarvan die apostel Paulus hier skryf, wat al hierdie dinge doen en aan ons gee, kan nie deur enige mens in die hande gekry word nie.
Dit kan alleen in die hande gekry word deur diegene wat glo – God gee dit vir hulle.
Die punt is verder dat hierdie verlossingspad in die krag van God aan alle mense gewys word – en uit die almal kom die verlostes, maar die mensdom ondergaan ’n keurproses. God noem dit sy uitverkiesing. Die wat Hy uitverkies is die wat glo.
Die mense wat glo, is ook almal wat die geregtigheid van God ken en nastrewe in hulle lewe. Wat is die geregtigheid van God?
Dit is God se maatstaf waarmee Hy meet.
Dit is ook die verlossing wat Hy bewerk.
Dit is ook sy toepassing van hierdie verlossing op die mens.
Dit is die maatstaf wat die sondige mens deur bekering in sy eie lewe moet invoer om te kan lewe volgens die eise van God. Hierdie geregtigheid word geopenbaar (onthul). Vgl. Romeine 3:21 en Romeine 10:3.
Die baie belangrike vraag is: Wie is die mense wat die onthullings van die Here kan sien? Die wat glo. Kan u dit (aanhou) sien? Die antwoord op die vraag is krities. U moet weet dat die volgende aanhalings uit die Woord van God u insluit:
Maar God het dit aan ons deur sy Gees geopenbaar, want die Gees ondersoek alle dinge, ook die dieptes van God. (1 Korintiërs 2:10 AFR53)
Want wie het die sin van die Here geken, dat hy Hom sou kan onderrig? Maar ons het die sin van Christus. (1 Korintiërs 2:16 AFR53)
Hierdie mense aan wie die Here sy reddende genade openbaar, groei daagliks in hulle geloof:
(84:8) Hulle gaan van krag tot krag; elkeen van hulle sal verskyn voor God in Sion. (Psalms 84:7 AFR53)
Teenoor hulle gaan die slegte mense (ongelowiges) van kwaad tot erger:
En hulle span hulle tong, soos hulle boog, met leuens, en nie volgens waarheid is hulle magtig in die land nie; want van boosheid tot boosheid gaan hulle voort, maar My ken hulle nie, spreek die Here. (Jeremia 9:3 AFR53)
Die begin van die lewenspad vir ’n ware gelowige is geloof en die einde van die pad is geloof.
Tussen die beginpunt en die eindpunt lê ’n lewe van geloof.
Dis die pad van werklik alles gee vir die eer van die Here.
Dit is ’n lewe met dieptes en hoogtes – ’n lewe wat soms baie donker kan wees, maar met ook helder oomblikke van Gods genade.
Altyd is die teenwoordigheid van God die Heilige Gees daar om insig en volharding te werk in ons harte.
Vir u om die evangelie te kan toe-eien, gaan dit oor die volgende dinge wat almal van God die Here af aan u gegee word in Jesus Christus:
Dinge soos regverdigverklaring,
verlossing en vryspraak van ons sondes, en
die feit dat God ons aanneem as sy kinders.
Dit is dinge wat almal alles behalwe maklik kom. Dit vereis van ons ’n inset wat al ons kragte vra.
Ons vleeslike liggaam is byvoorbeeld vanself vyandig teenoor God.
Dit is net so dat ons nie na die Here se wet wil luister nie en ons wil ons ook nie daaraan onderwerp nie.
Van nature is ons opstandig teenoor God, haat die waarheid en verdra dit nie dat die lig van God se regverdigheid oor ons sondes skyn nie.
Calvyn sê dat hierdie verse aantoon dat daar ’n onderlinge verhouding is tussen gehoorsaamheid aan en geloof aan die evangelie:
Die evangelie is ’n krag van God wat elkeen red wat voluit die pad van die geloof lewe.
Hierdie toegewyde geloof word herken as iemand die geregtigheid van God eie gemaak het aan sy eie lewe. Vergelyk Romeine 1:5:
deur wie ons genade en die apostelskap ontvang het om geloofsgehoorsaam-heid te verkry onder al die heidene ter wille van sy Naam, (Romeine 1:5 AFR53)
Hierdie evangelie is die bediening van versoening. U gaan almal hierdie bediening bitterlik nodig hê wanneer u voor die aangesig van God staan in u eindoordeel. Daarsonder sal ons daardie oomblik nie oorleef nie. Paulus het geweet dat Hy deel in hierdie versoening. Daarom skryf hy in 2 Korintiërs 5:8.
Maar ons het goeie moed en verkies om liewer uit die liggaam uit te woon en by die Here in te woon. (2 Korintiërs 5:8 AFR53)
Ons wat gelowiges is, moet God se Woord in alle opsigte omhels en aanneem.
Ons geloof moet die doelwit van die evangelie, naamlik die barmhartigheid van God nie een oomblik uit die oog verloor nie.
Die krag van God is tot redding – dit beteken dat die krag van God ons bestem vir ’n ewige lewe na hierdie een – daarop moet ons gerig bly.
Ons moet die genade van God ook altyd sien binne die raamwerk van God se geregtigheid.
God is ’n Regter en ’n Wreker van sondes.
Hy is wel genadig, maar hierdie genade is beperk tot die wat Hom van harte aanbid.
Want U, o Here, is goed en vergewensgesind en groot van goedertierenheid vir almal wat U aanroep. (Psalms 86:5 AFR53) [Vergelyk ook: Psalm 103:8; Psalm 145:8].
Dit gaan in die krag van God ook oor die opstanding uit die dood. Almal van ons lewe juis met die hoop dat die Here Jesus ons ook uit die dood gaan laat opstaan.
Daarom leer die Here ons spesifiek dat sy krag tot redding is.
Die mens bevind hom in hierdie wêreld in ’n gevangenis.
Letterlik alles wat hy tot sy beskikking het, is beperk.
Ons verstand is beperk,
en ons liggaamskragte is beperk.
Ons liggaamlike lewe is beperk, want daar wag vir elkeen van ons ’n graf vorentoe.
Daarteenoor bevind ons ons in ’n geestelike oerwoud, want daar is baie kragte en magte wat op ons inspeel en wat ons wil regeer – en inderdaad ook regeer.
Die mensdom se verhouding met God is stukkend.
Die mens self probeer in beheer kom van ander mense en van die hele skepping.
In hierdie proses lyk dit asof die mens dit regkry om self die regeerder te word, maar daar is al hoe meer dinge wat tussen sy vingers deur stukkend breek.
Dink byvoorbeeld aan al die korrupsie, onreg en bedrog wat gebeur onder die vaandel van mag.
Dit is byna onvoorstelbaar dat al hierdie dinge weer in ’n volmaakte en regmatige verhouding tot God sal kan kom.
Ons ervaar die wêreld asof ons in ons skepselmatigheid met onbreekbare kettings aan ons sondes vasgemaak is.
Baie mense het al so sleg geword dat hulle die reg van God glad nie meer ken of erken nie.
Ons is nie die eerste mense wat hierdie dinge aan ons liggame deurmaak nie.
Die Christene onder die Romeinse oorheersing het dit ook deurgemaak.
Die Christene van daardie tyd was ook in baie opsigte moedeloos met die reg van hulle tyd en met die mense wat dit uitgeoefen het.
Daarom stuur die Here vir hulle en vir ons hierdie boodskap van hoop.
God se krag is baie groter as enige krag wat hulle ken.
Die Here verkondig sy evangelie aan die mense, maar Hy gaan sommiges van hulle daardeur verander.
Die krag van God gaan maak dat sekeres gered word. Dit is die wat glo.
Die Here gaan ons volmaak maak met insig en kennis van die ware God. Ons sal daardeur ’n nuwe wêreld leer ken wat aan die kom is, en ons sal ons beywer vir die nuwe wêreld wat kom.
Volhard in die geloof en aanbidding wat u vanaand teenoor die Drie-Enige Almagtige God bely.
Slotpsalm 134: 1-4
Vers 1 – almal
Vers 2 die gemeente
Vers 3 die ouderlinge en diakens
Vers 4 almal vir die broeders en susters wat hulle geloof bely het
Datum: 16 Oktober 2005 (aand)